स्वाइन फ्लू से ही हुई थी रुचि व सरोज की मौत
गजराराजा मेडिकल कॉलेज के डीन और सीएमएचओ की देखरेख में सोमवार को स्वाइन फ्लू से मरने वाले दो मरीजों की डेथ ऑडिट कराई गई। डेथ ऑडिट में दोनों मरीजों की मौत का कारण स्वाइन फ्लू पाया गया है। पनिहार निवासी मनोहर सोलंकी की डेथ ऑडिट नहीं हुई है। स्वास्थ्य विभाग के अधिकारियों का कहना है कि मनोहर के इलाज के कागज उनके पास नहीं आए हैं लिहाजा उसकी डेथ ऑडिट नहीं हो सकती है। नियमानुसार मनोहर की डेथ ऑडिट दिल्ली स्वास्थ्य विभाग को करानी चाहिए।
स्वाइन फ्लू से मरने वाले मरीजों की डेथ ऑडिट कराने के शासन के निर्देश हैं। जिले के स्वास्थ्य विभाग के अधिकारियों का इस मामले में रवैया ढीला है। 6 अक्टूबर को स्वाइन फ्लू से मरने वाली लक्ष्मीबाई कॉलोनी निवासी सरोज पटेल के साथ अप्रैल में मरने वाली रुचि यादव की डेथ ऑडिट सोमवार को कराई गई। यह डेथ ऑडिट जीआरएमसी के डीन डॉ. एसएन अयंगर की अध्यक्षता में हुई। ऑडिट करने वाली टीम में डॉ. अयंगर के साथ प्रभारी सीएमएचओ डॉ. बिंदू सिंहल, डॉ.एसके सिंह भदकारिया, डॉ. सुनील अग्रवाल, डॉ. ओपी जाटव, डॉ.केके तिवारी, डॉ. संजय धवले शामिल थे।
8 माह बाद आई रुचि की डेथ ऑडिट कराने की याद
स्वास्थ्य विभाग स्वाइन फ्लू को लेकर कितना गंभीर है इसका पता इसी बात से लगाया जा सकता है कि रुचि की मौत स्वाइन फ्लू के चलते अप्रैल माह के पहले सप्ताह में हुई थी। रुचि की डेथ ऑडिट आज हो पाई है। 31 अक्टूबर को दिल्ली में स्वाइन फ्लू के चलते मरने वाले मनोहर सोलंकी की मौत के कारणों का अभी तक पता नहीं चला है। स्वास्थ्य विभाग पहले मनोहर की ऑडिट कराने की बात कह रहा था लेकिन अब यह कहकर अपना पल्ला झाड़ रहा है कि उसकी ऑडिट दिल्ली में होनी चाहिए। उनके पास मनोहर के इलाज से संबंधित कोई कागज नहीं है।
hin_Deva hin_Deva hin_Deva hin_Deva hin_Deva